AQUA ไฟเขียวควัก 495 ลบ. ซื้อ “เฉลิมภัทร คอร์ปอเรชั่น” จ่อดันเข้าตลาดปี 67
บอร์ด AQUA ไฟเขียวลงทุนซื้อหุ้น “เฉลิมภัทร คอร์ปอเรชั่น” มูลค่า 495 ล้านบาท หวังต่อยอดธุรกิจโลจิสติกส์ พร้อมดันเข้าตลาดปี 67
บอร์ด AQUA ไฟเขียวลงทุนซื้อหุ้น “เฉลิมภัทร คอร์ปอเรชั่น” มูลค่า 495 ล้านบาท หวังต่อยอดธุรกิจโลจิสติกส์ พร้อมดันเข้าตลาดปี 67
28 มี.ค. 2566

นายชัยพิพัฒน์ แก้วไตรรัตน์ กรรมการผู้จัดการ บริษัท อควา คอร์เปอเรชั่น จำกัด (มหาชน) หรือ AQUA ได้แจ้งมติที่ประชุมคณะกรรมการบริษัทฯ ครั้งที่ 4/2566 ต่อตลาดหลักทรัพย์แห่งประเทศไทย (ตลท.) เรื่องการอนุมัติการเข้าลงทุนเพิ่มเติมใน บริษัท เฉลิมภัทร คอร์ปอเรชั่น จำกัด ซึ่งเป็นบริษัทแม่ของ บริษัท เฉลิมภัทร ทรานสปอร์ต จำกัด หรือ CPT ผู้ดำเนินธุรกิจให้บริการรถขนส่งบุคคล บุคลากร และรถโดยสารไม่ประจำทาง ในสัดส่วนร้อยละ 80.00 ของจำนวนหุ้นทั้งหมด แบ่งเป็นหุ้นเก่าร้อยละ 78.90 และหุ้นเพิ่มทุนร้อยละ 1.10 คิดเป็นมูลค่ารวมทั้งสิ้น 495 ล้านบาท เพื่อขยายพอร์ตการลงทุนด้านงาน Logistic ของบริษัทฯ ให้ครบวงจรมากขึ้น
โดยปัจจุบัน CPT ให้บริการด้านการขนส่งบุคคลอาทิ การรับ-ส่งพนักงานจากพื้นที่เขตอุตสาหกรรมต่างๆฝั่งตะวันออก โดยให้บริการแบบมีการเซ็นสัญญาว่าจ้างระยะยาว และยังให้บริการเช่ารถบัสและรถตู้สำหรับการท่องเที่ยวอย่างมีประสิทธิภาพและความปลอดภัยสูงตามมาตรฐานการคมนาคม มากว่า 25 ปี
ทั้งนี้ บริษัทฯ เล็งเห็นถึงความมั่นคงของธุรกิจและโอกาสเติบโตในอนาคต ที่กลับมาอย่างน่ายินดีหลังการระบาดของโรคโควิด-19 คลี่คลาย ประกอบกับการพัฒนาองค์กรให้สอดคล้องไปกับนโยบายต่างๆ ของรัฐอยู่เสมอ เช่น การมีแผนปรับเปลี่ยนรถบัสที่ใช้ขนส่งบุคคลเป็นรถบัส EV ในอนาคตเพื่อประโยชน์ทั้งด้านการลดต้นทุนและเพื่อมีส่วนร่วมรับผิดชอบต่อสังคมในการร่วมลดมลภาวะ
โดยจากการศึกษาเพื่อเข้าทำรายการพบว่า CPT มี EBITDA ปี 63-64 อยู่ที่ประมาณ 70-90 ล้านบาทต่อปี ซึ่งจะสามารถเข้ามาเสริมผลการดำเนินงานของบริษัท AQUA ได้เป็นอย่างดี โดยพร้อมผลักดันให้ CPT เดินหน้าแต่งตั้งที่ปรึกษาด้านต่างๆ เพื่อเดินหน้าเข้าตลาดฯ ภายในไตรมาส 4 ปี 2567 ฉะนั้นประชุมคณะกรรมการบริษัทฯ จึงมีมติอนุมัติเข้าลงทุนดังกล่าว